L-Ewropa teħtieġ sistema konsistenti u permanenti għar-rilokazzjoni tar-refuġjati, qal il-President tal-Parlament Ewropew Martin Schulz, lill-Kapijiet tal-Istati Membri fil-bidu tal-Kunsill Ewropew dwar l-immigrazzjoni. "Is-solidarjetà Ewropea hija dwar qsim tar-responsabilitajiet u li ħadd ma jitħalla waħdu," sostna Martin Schulz. Is-summit fil-15 u 16 ta' Ottubru jinkludi wkoll, barra diskuzzjonijiet fuq l-unjoni ekonomika u monetarja, ir-referendum tar-Renju Unit fuq l-UE kif ukoll it-Turkija u s-Sirja. Schulz rrileva li minkejja d-diffikultajiet esperjenzati, ħafna progress kien diġà sar fl-aħħar xħur. Huwa rrefera għall-kreazzjoni ta' missjoni konġunta ta' tfittxija u salvataġġ fil-Mediterran, il-ġlieda kontra t-traffikanti tal-persuni, kif ukoll l-emendar fil-baġit tal-UE għall-2015, biex jiġu allokati aktar riżorsi indirizzati għall-kriżi tar-refuġjati, kif ukoll iktar fondi għall-organizzazzjonijiet umanitarji b'għan li jgħinu r-refuġjati. Madanakollu, il-President enfasizza li kien hemm bzonn ta' sistema ġdida u permanenti biex tindirrizza r-rilokazzjoni tar-refuġjati: "Ir-realtà qed turina li s-sistema ta' Dublin m'għadhiex adatta u utli. Għandna l-għażla bejn li noqogħdu mmorru minn kriżi għall-oħra, u nieħdu rimedji temporanji fuq aspetti individwali tal-problema, jew inkella noħorġu b'soluzzjoni komprensiva ankrata f'solidarjetà permanenti". Il-President żied ukoll li xtaq jara progress rigward l-immigrazzjoni legali. Schulz qal ukoll li l-fruntieri esterni tal-UE għandom jiġu ġestiti b'mod effettiv u b'mod uman: "Iż-żona Schengen tirnexxi biss jekk l-Istati Membri li qegħdin fi kriżi ma jiġux abbandunati u jekk nimplimentaw is-sistema ġdida ta' monitoraġġ u evalwazzjoni kif miftiehem fl-2013. Il-ġestjoni tal-fruntieri esterni tagħna hija responsabbiltà kollettiva u għandha tkun ibbażata fuq il-prinċipji ta' responsabbiltà komuni, fiduċja u solidarjetà reċiproka." Għalkemm it-Turkija għanda tingħata appoġġ biex flimkien ngħinu 'l żewġ miljuni ta' refuġjati Sirjani li t-Turkija qed tiegħu ħsieb, Schulz indirizza wkoll it-tħassib tiegħu dwar is-sitwazzjoni politika fil-pajjiż: "Id-djalogu huwa l-uniku mod biex tiġi żgurata l-istabbiltà u l-prosperità futura fit-Turkija". Waqt li kien qed jitkellem dwar is-Sirja, il-President qal li kien hemm bżonn ta' inizjattiva diplomatika ewlenija: "Is-Sirja llum saret l-akbar diżastru umanitarju fid-dinja." Schulz sejjaħ ukoll lill-Istati Membri biex iżidu l-isforzi tagħhom biex joħolqu unjoni bankarja: "Irridu nistabbilixxu mekkaniżmi ta' salvagwardja li jipproteġu l-flus tal-kontribwenti, miġbura mit-taxxi, billi nkissru b'mod effettiv ir-rabta bejn il-banek u d-dejn sovran." Dwar ir-referendum tar-Renju Unit, Schulz qal li kien f'kuntatt regolari mal-Prim Ministru Britanniku David Cameron: "Kif għidt fil-passat, il-Parlament Ewropew huwa miftuħ għal kwalunkwe proposta għat-titjib tal-Unjoni Ewropea." Għal aktar informazzjoni Website tal-President tal-Parlament Ewropew Kunsill Ewropew Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF